b'\n_START_ARTICLE_\nKarolis Stanislovas Radvila II\n_START_SECTION_\nBiografija\n_START_PARAGRAPH_\nKunigaik\xc5\xa1tis, kil\xc4\x99s i\xc5\xa1 Gediminai\xc4\x8di\xc5\xb3 Radvil\xc5\xb3 gimin\xc4\x97s Olykos- Nesvy\xc5\xbeiaus linijos, t\xc4\x97vas Mykolas Kazimieras Radvila \xc5\xbduvel\xc4\x97, motina Ur\xc5\xa1ul\xc4\x97 Pranci\xc5\xa1ka Vi\xc5\xa1niovecka. Broliai Jonu\xc5\xa1as Tadas Radvila, Jeronimas Vincentas Radvila.\n_START_SECTION_\n\xc5\xa0eima\n_START_PARAGRAPH_\n\xc5\xbdmonos: Marija Karolina Lubomirska (Maria Karolina Lubomirska), i\xc5\xa1siskyr\xc4\x97, Teres\xc4\x97 Karolina R\xc5\xbeevuska (Teresa Karolina Rzewuska). Vaik\xc5\xb3 netur\xc4\x97jo.\n_START_SECTION_\nDvarai\n_START_PARAGRAPH_\nBuvo turtingiausio Lietuvos ir Lenkijos valstyb\xc4\x97s t\xc4\x97vo turtingiausias vaikas, vienas turtingiausi\xc5\xb3 bei did\xc5\xbeiausias pajamas gaunan\xc4\x8di\xc5\xb3 aristokrat\xc5\xb3 visoje Europoje. Jo valdose buvo 16 miest\xc5\xb3, 683 kaimai ir 25 vaityst\xc4\x97s. X Nesvy\xc5\xbeiaus valdytojas, VIII Olykos valdytojas, VII Bialos ponas._NEWLINE_Po 1768\xc2\xa0m. apsigyven\xc4\x99s Nesvy\xc5\xbeiuje ir pasitrauk\xc4\x99s nuo politikos i\xc5\xa1puo\xc5\xa1\xc4\x97 r\xc5\xabmus, kuriuose reng\xc4\x97 pri\xc4\x97mimus ir \xc5\xa1ventes. 1785\xc2\xa0m. pri\xc4\x97mimas, surengtas Stanislovui Augustui Poniatovskiui netgi pateko \xc4\xaf Adomo Mickevi\xc4\x8diaus poem\xc4\x85 \xe2\x80\x9ePonas Tadas\xe2\x80\x9c._NEWLINE_1780\xc2\xa0m. Nesvy\xc5\xbeiuje atidar\xc4\x97 J\xc5\xabrinink\xc5\xb3 mokykl\xc4\x85, kuri laikytina pirm\xc4\x85ja Lietuvoje ir Lenkijoje. Prie mokyklos buvo ligonin\xc4\x97, bendrabutis ir vandens maudykl\xc4\x97s. Mokykla veik\xc4\x97 pagal j\xc5\xabr\xc5\xb3 statut\xc4\x85, o joje buvo d\xc4\x97stoma matematika, geometrija, taut\xc5\xb3 istorija, pie\xc5\xa1imas, in\xc5\xbeinerija, navigacija, muzika, mokoma \xc5\xa1e\xc5\xa1i\xc5\xb3 kalb\xc5\xb3. J\xc5\xabr\xc5\xb3 tarnyb\xc4\x85 d\xc4\x97st\xc4\x97 keturi \xc5\xa1ved\xc5\xb3 ir du dan\xc5\xb3 j\xc5\xabr\xc5\xb3 karininkai.\n_START_SECTION_\nAsmenyb\xc4\x97\n_START_PARAGRAPH_\nJo gyvenimas buvo apipintas legend\xc5\xb3 dar jam esant gyvam. Jau nuo 13 met\xc5\xb3 dalyvavo seimuose ir teismuose. D\xc4\x97l linksmo b\xc5\xabdo buvo m\xc4\x97gstamas bajorijos, d\xc4\x97l da\xc5\xben\xc5\xb3 did\xc5\xbeiuli\xc5\xb3 puot\xc5\xb3 j\xc4\xaf vadino Nesvy\xc5\xbeiaus Bakchu, o d\xc4\x97l m\xc4\x97gstam\xc5\xb3 \xc4\xafterpti \xc5\xbeod\xc5\xbei\xc5\xb3 \xe2\x80\x9epone mielasis\xe2\x80\x9c (panie kochanku) buvo pramintas \xe2\x80\x9eRadvila Pone mielasis\xe2\x80\x9c. Tas vardas prigijo ir istoriografijoje, taip atskiriant j\xc4\xaf nuo Karolio Stanislovo Radvilos. I\xc5\xa1 kitos pus\xc4\x97s jis gars\xc4\x97jo labdaringumu ir patrioti\xc5\xa1kumu._NEWLINE_Politin\xc4\x97 veikla sutapo su Abiej\xc5\xb3 Taut\xc5\xb3 Respublikos nuosmukiu ir valstyb\xc4\x97s padalijimu. Jis prie\xc5\xa1inosi, kad karaliumi b\xc5\xabt\xc5\xb3 i\xc5\xa1rinktas Stanislovas Augustas Poniatovskis, d\xc4\x97l to buvo ap\xc5\xa1auktas i\xc5\xa1daviku, jo dvarai konfiskuoti, ir tik \xc4\xafsiki\xc5\xa1usi Jekaterina II juos gr\xc4\x85\xc5\xbeino._NEWLINE_1757\xc2\xa0m. rugpj\xc5\xab\xc4\x8dio 3 d. apdovanotas Baltojo erelio ordinu.\n_START_SECTION_\nValstyb\xc4\x97s tarnyba\n_START_PARAGRAPH_\n1752\xc2\xa0m. LDK ginklininkas, 1762\xe2\x80\x931764 ir 1768\xe2\x80\x931790\xc2\xa0m. Vilniaus vaivada ir Lvovo seni\xc5\xabnas._NEWLINE_1764\xc2\xa0m. konvokacinio seimo metu r\xc4\x97m\xc4\x97 Saksonijo-Anhalto Vetin\xc5\xb3 dinastijos kandidat\xc4\x85 \xc4\xaf Respublikos karaliaus sost\xc4\x85. Protestavo prie\xc5\xa1 \xc4\x8cartoriski\xc5\xb3 suart\xc4\x97jim\xc4\x85 su Rusija. Su savo daliniais pasiprie\xc5\xa1ino Rusijos kariuomenei, bet, pralaim\xc4\x97j\xc4\x99s m\xc5\xab\xc5\xa1\xc4\xaf prie Slonimo, nusprend\xc4\x97 pasitraukti \xc4\xaf Valahij\xc4\x85 Rumunijoje. Jau Drezdene j\xc4\xaf pasiek\xc4\x97 \xc5\xbeinia, kad i\xc5\xa1 jo atimtos Vilniaus vaivados pareigos ir konfiskuotas visas turtas. Tik kai \xc4\xaf Lietuvos didik\xc5\xb3 konflikt\xc4\x85 \xc4\xafsiki\xc5\xa1o Rusijos pasiuntinys Nikolajus Repninas, jis gr\xc4\xaf\xc5\xbeo namo._NEWLINE_1767\xe2\x80\x931768\xc2\xa0m. Radomo konfederacijos pirmininkas. Prisiek\xc4\x99s i\xc5\xa1tikimyb\xc4\x99 karaliui Stanislovui Augustui susigr\xc4\x85\xc5\xbeino dvarus. 1768\xc2\xa0m. Abiej\xc5\xb3 Taut\xc5\xb3 Respublikos Seimo pirmininkas, pasiprie\xc5\xa1ino garantiniam traktatui, pagal kur\xc4\xaf Respublika b\xc5\xabt\xc5\xb3 tapusi Rusijos protektoratu, o po seimo tapo Baro konfederacijos generaliniu mar\xc5\xa1alka._NEWLINE_Prasidedant 1788\xc2\xa0m. Ketveri\xc5\xb3 met\xc5\xb3 seimui jis prie\xc5\xa1inosi karaliaus ir \xc4\x8cartoriski\xc5\xb3 reformoms.'